Steinunn Inga Óttarsdóttir hefur verið skipuð skólameistari Fjölbrautaskóla Vesturlands á Akranesi . mbl.is / Arnþór Birkisson Steinunn Inga Óttarsdóttir hefur verið skipuð skólameistari Fjölbrautaskóla Vesturlands á Akranesi . Svandís Svavarsdóttir heilbrigðisráðherra skipaði hana í embættið sem settur mennta - og menningarmálaráðherra . Þetta kemur fram í tilkynningu á vef stjórnarráðsins . Lilja Alfreðsdóttir ráðherra menntamála sagði sig frá því að skipa í embættið , vegna dómsmáls sem Ágústa Elín Ingþórsdóttir fyrrverandi skólameistari FVA höfðaði gegn ríkinu . Miklar deilur voru á milli Ágústu og kennara við skólann í aðdraganda þess að Lilja auglýsti stöðuna lausa til umsóknar . Ríkið var sýknað af kröfum Ágústu Elínar í upphafi vikunnar , en skólameistarinn hélt því fram að hún hefði ekki verið látin vita af því að Lilja hygðist auglýsa embætti hennar með tilhlýðilegum fyrirvara . Fram kom í frétt mbl.is um niðurstöðu dóms Héraðsdóms Reykjavíkur að málinu yrði líklega áfrýjað til Landsréttar . Steinunn Inga er starfandi framkvæmdastjóri Félags framhaldsskólakennara og var áður áfangastjóri bóknáms við Menntaskólann í Kópavogi . Hún er MA í hagnýtri menningarmiðlun ( 2019 ) , diplóma í vettvangsnámi í stjórnun framhaldsskóla ( 2012 ) , diplóma í mannauðsstjórnun ( 2008 ) , MA í íslenskum bókmenntum ( 1996 ) , M.Paed í íslensku ( 1994 ) og lauk kennaraprófi B.Ed. árið 1991 , samkvæmt því sem fram kemur á vef stjórnarráðsins .